## Creixen un 148 % les sol·licituds d’empreses a la convocatòria d’I+D en cooperació d’Ivace+i en els últims tres anys

*** Marián Cano: “Les empreses de la Comunitat veuen en l’I+D la millor fórmula per al seu creixement i una inversió rendible per a impulsar la seua competitivitat”
* Ivace+i rep 206 sol·licituds de projectes d’investigació i desenrotllament tecnològic i 434 projectes innovadors**

Les sol·licituds d’empreses a la convocatòria d’I+D en cooperació de l’Institut Valencià de Competitivitat i Innovació (Ivace+i) s’han incrementat un 148 % en els últims tres anys.

En este període, la Unitat d’Innovació d’Ivace+i ha passat de rebre 33 sol·licituds en 2023 a 82 en 2025, amb una inversió mobilitzada prevista de 12,5 milions d’euros per a 2025.

Per a la consellera d’Innovació i presidenta d’Ivace+i, Marián Cano, “este notable increment posa de manifest que les empreses de la Comunitat Valenciana veuen en l’I+D la millor fórmula per al seu creixement i una inversió rendible per a impulsar la seua competitivitat”.

Cal recordar que, en 2025, Ivace+i ha destinat set milions d’euros per a donar suport a projectes d’alt impacte d’I+D, desenrotllats bé de manera individual per pimes o en cooperació amb grans empreses, que ajuden a donar solució a possibles necessitats científiques o tecnològiques.

Un altre dels programes d’esta convocatòria que ha registrat un notable increment en este període de temps (2023-2025) ha sigut el destinat a finançar projectes d’I+D desenrotllats individualment per pimes, amb un total de 124 sol·licituds de projectes enfront dels 92 de l’exercici de 2023, la qual cosa es traduïx en un increment d’un 37,4 %, mobilitzant amb això una inversió màxima de 18,5 milions d’euros.

Per a facilitar el desenrotllament dels projectes, Ivace+i preveu anticipar fins a un 75 % de la subvenció concedida i cobrir els costos d’auditoria necessària per a la preparació dels comptes justificatius de subvenció per part de les empreses beneficiàries, contribuint amb això a una major simplificació administrativa.

**Projectes d’innovació**

La convocatòria d’ajudes a projectes innovadors de pimes, dotada amb 12,5 milions d’euros, ha rebut 434 projectes, un 33,5 % més que en 2023, amb una inversió màxima prevista de 55 milions d’euros.

D’estos 434 projectes, més de la mitat (234) fan referència al desenrotllament de solucions innovadores en l’àmbit de les tecnologies de la informació, de l’electrònica i de les comunicacions, el 31 % (136 projectes) corresponen al desenrotllament i a la fabricació de productes nous o millora significativa dels ja fabricats per les empreses i la resta a l’aplicació de metodologies de millora contínua i aplicació de criteris d’ecoeficiència en els seus processos.

Totes estes ajudes s’emmarquen en el Pla d’I+D+i Empresarial d’Ivace+i, finançat per la Unió Europea en el marc del programa FEDER Comunitat Valenciana per al període 2021-2027.

Està previst que les ajudes a l’I+D+i es concedisquen entre juliol i octubre de 2025.

Fecha: 06/04/2025